༄༅། །བརྟན་བཞུགས་ནོར་བུའི་འཁྲི་ཤིང་ཞེས་བྱ་བ་བཞུགས་སོ།། རྒྱལ་བསྟན་ཡོངས་ཀྱི་བདག་པོ་ས་སྐྱ་པ། །འཇམ་མགོན་མཁས་པའི་དབང་པོ་གྲུབ་པའི་རྗེ། །ངག་གི་དབང་ཕྱུག་འགྲོ་ཀུན་དགའ་བའི་དཔལ། །བསོད་ནམས་མཚན་ཅན་ཞབས་པད་བརྟན་པར་གསོལ། །ཐུབ་པའི་སྤྱན་སྔར་རྫུ་འཕྲུལ་ཅན་གྱི་མཆོག །སྤྲུལ་པའི་ཞིང་དུ་རིག་འཛིན་དཔལ་སེང་གེ །བོད་རྒྱལ་ཆོས་ཀྱི་བློན་པོ་མགར་སྟོང་བཙན། །རྣམ་གསུམ་སྤྲུལ་པ་ཞབས་པད་བརྟན་པར་གསོལ། །གཞན་ཡང་འཕགས་པའི་ཡུལ་དང་གངས་ཅན་འདིར། །ལོ་པཎ་དུ་མར་སྐྱེ་བའི་ཟློས་གར་མཁན། །ཐུབ་བསྟན་འཛིན་སྐྱོང་སྤེལ་བའི་རྣམ་འགྱུར་གྱི། །ངོ་མཚར་སྟོན་མཁས་ཞབས་པད་བརྟན་པར་གསོལ། །དྷཱིཿཡིག་འོད་ཕུང་འབར་བའི་ཏི་ལ་ཀ །ལང་ཚོར་སྨིན་ལེགས་བློ་གྲོས་གསལ་བའི་དཔལ། །འཁོན་རིགས་ཆོས་ཀྱི་རྒྱལ་ཐབས་ཆེན་པོའི་གདུང་། །བསམ་བཞིན་བཟུང་ཁྱོད་ཞབས་པད་བརྟན་པར་གསོལ། །སྔོན་གོམས་བག་ཆགས་བཟང་པོའི་ཚོན་རིས་བརྒྱ། །མཁྱེན་ཡངས་ཐུགས་ཀྱི་མེ་ལོང་ལ་འཕོས་པས། །གཞོན་ནུ་ཉིད་ནས་འཇམ་དཔལ་གཞོན་ནུ་ཡི། །ངང་ཚུལ་གསལ་ཁྱོད་ཞབས་པད་བརྟན་པར་གསོལ། །བཤེས་གཉེན་དུ་མའི་ལེགས་བཤད་ཆུ་ཀླུང་ཀུན། །རྣམ་དཔྱོད་ཐུགས་མཚོར་འཁྱིལ་བའི་ཀློང་ཟབ་མོར། །ལུང་རྟོགས་ནོར་བུ་གདེངས་ཀའི་རྩེར་འཛིན་པ། །སྨྲ་བའི་ཀླུ་དབང་ཞབས་པད་བརྟན་པར་གསོལ། །རབ་འབྱམས་ལྷག་པའི་ལྷ་ཚོགས་འདུས་པའི་དཔྱིད། །དཀྱིལ་འཁོར་འཁོར་ལོའི་མགོན་དང་རྣམ་དབྱེར་མེད། །བསྟན་སྲུང་དམ་ཅན་རྒྱ་མཚོས་བྲན་བགྱིད་པའི། །རྡོ་རྗེའི་སློབ་དཔོན་ཞབས་པད་བརྟན་པར་གསོལ། །སྲིད་ཚུལ་ཉེས་པའི་ནད་རྣམས་ཞི་བྱེད་པའི། །སྨན་གྱི་མཆོག་ཏུ་ཡོངས་གྲུབ་དམ་པའི་ཆོས། །ཟབ་རྒྱས་ཅི་དགར་འགྱེད་པའི་ཆོ་ག་མཁན། །སྨན་པའི་རྒྱལ་པོ་ཞབས་པད་བརྟན་པར་གསོལ། །དཔལ་ལྡན་ས་སྐྱ་ཞེས་བྱ་བོད་ཡུལ་གྱི། །རྡོ་རྗེ་གདན་ལ་སྐྱིལ་མོ་ཀྲུང་བཅས་ནས། །རྫོགས་ལྡན་གསར་པ་སྒྲུབ་པའི་ཏིང་ངེ་འཛིན། །མངོན་མཛད་ཆོས་རྗེ་ཞབས་པད་བརྟན་པར་གསོལ། །གཙུག་ལག་ལུགས་བརྒྱའི་དགེ་མཚན་ཇི་སྙེད་པ། །ཉམས་པ་གསོ་དང་གསར་དུ་སྐྲུན་པའི་ཕྱག །རིང་དུ་བརྐྱངས་དེས་རིས་མེད་འགྲོ་བ་ཀུན། །མཆོག་ཏུ་རྣམ་འདྲེན་ཞབས་པད་བརྟན་པར་གསོལ། །འཕྲིན་ལས་རྣམ་བཞིའི་རིན་ཆེན་གདུགས་དཀར་པོ། །གཡས་སུ་བསྐོར་བའི་གྲིབ་མས་འཇིག་རྟེན་གསུམ། །ཀུན་ཁྱབ་བསིལ་བའི་གོ་འཕང་ལ་རེག་པའི། །བདེ་ལེགས་ཆེན་པོས་ཕྱོགས་ཀུན་གང་གྱུར་ཅིག །ཅེས་རྗེ་བཙུན་འཇམ་པའི་དབྱངས་ཀྱི་གདུང་རབས་དྲི་མ་མེད་པའི་འཕྲེང་བ་མངོན་པར་བསྟར་བའི་མདོ་འཛིན་ཡིད་བཞིན་གྱི་ནོར་བུ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་ཞབས་སེན་ལེགས་བྱས་ཀྱི་འདབ་བརྒྱ་རྣམ་པར་བཞད་པའི་དགེ་མཚན་དུས་ལས་མི་ཡོལ་ཞིང་། རྟག་བརྟན་གཡུང་དྲུང་རྡོ་རྗེའི་རང་བཞིན་དུ། ཇི་སྲིད་བསྐལ་པ་ཆེན་པོའི་བར་གཡོ་བ་མེད་པར་གསོལ་བ་འདེབས་པའི་ཚིགས་བཅད་བདེ་འབྱུང་གི་གྲངས་ཀྱིས་འཁྱུད་པ། སྙན་ཚིག་གི་རྒྱན་དམ་པོས་མ་བཅིངས་པར་མཁས་བླུན་ཡོངས་ཀྱི་གོ་བདེར་སྦྱར་བ་འདི་ནི། རྣམ་པར་དཔྱོད་པའི་ནོར་ལྡན་ལང་ཚོ་གསར་པའི་དཔལ་ལ་རེག་པའི་ཟླ་ཚེས་གཞོན་ནུ་གང་གིས་བསྐུལ་བ་བཞིན་རི་ཁྲོད་པ་བུདྡྷའི་མིང་ཅན་གྱིས་མགྱོགས་བྲིས་སུ་བཀོད་པ་ཕྱོགས་དུས་ཐམས་ཅད་ལས་ཛཡསྟུ། །སརྦ་མངྒ་ལཾ།། །།ལེགས་བཤད་ཤེལ་གྱི་ཏམྦུ་ར། །མགྲིན་པའི་སྐྱེད་ཚལ་འདིར་སྦྲེངས་ཚེ། །དྲི་ཟའི་གླུ་དང་ལྷན་ཅིག་ཏུ། །དབྱངས་ཅན་ངག་གི་འདོད་པ་འཇོ། །གྲོང་ཚིག་རྐང་པར་བཅད་པ་ལ། །སྙན་ངག་མིང་བཟང་བཏགས་ནས་ཅི། །རྒྱན་མང་མཛེས་སྡུག་གིས་སྒེག་པའི། །གར་འདིས་འཇམ་མགོན་དགྱེས་གྱུར་ཅིག །ཅེས་ཀྱང་སྨྲས་སོ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།